સતત અને ભારે વરસાદથી પ. બંગાળના વિવિધ જિલ્લામાં પૂર જેવી સ્થિતિનું નિર્માણ થયું છે, જેમાં પ. મીદનાપુર જિલ્લામાં વહીવટીતંત્રએ ભારતીય વાયુસેના પાસે રાહત અભિયાન માટે મદદ માગી છે. સંરક્ષણ મંત્રાલયના પ્રવકતાએ જણાવ્યું કે નાગરિકોને બચાવવા માટે બરાકપુર વાયુસેના મથક પરથી વાયુસેનાના એમઆઈ-૧૭ વી-૫ હેલિકોપ્ટર રવાના કરવામાં આવ્યા છે. દામોદર વેલી કોર્પોરેશન દ્વારા છોડવામાં આવેલા પાણીના કારણે ૧૬ લોકોના મોત થયા છે અને ૧૬૦ ગામના ૨૦ લાખથી વધુ લોકોને અસર થઈ છે. દરમિયાન જળ સંશાધન મંત્રાલયે આગામી બે દિવસમાં ભારે વરસાદની આગાહી કરતાં પૂર્વ મધ્યપ્રદેશ, મહારાષ્ટ્ર અને છત્તીસગઢ તેમજ પૂર્વ રાજસ્થાનમાં નદીઓની સપાટી વધવાની ચેતવણી આપી છે.